[pic] | AZ EURÓPAI KÖZÖSSÉGEK BIZOTTSÁGA |

Brüsszel, 30.4.2007

SEC(2007) 547

A BIZOTTSÁG BELSŐ SZOLGÁLATAINAK MUNKADOKUMENTUMA Melléklet A BIZOTTSÁG KÖZLEMÉNYE AZ EURÓPAI PARLAMENTNEK, A TANÁCSNAK, AZ EURÓPAI GAZDASÁGI ÉS SZOCIÁLIS BIZOTTSÁGNAK ÉS A RÉGIÓK BIZOTTSÁGÁNAK

a hatodik közösségi környezetvédelmi cselekvési program félidős értékeléséről A HATÁSVIZSGÁLAT ÖSSZEFOGLALÓJA

{COM(2007) 225 végleges}{SEC(2007) 546}

Összefoglalás

Ez a hatásvizsgálat a hatodik környezetvédelmi cselekvési program félidős értékeléséről szóló bizottsági közlemény melléklete.

A hatodik környezetvédelmi cselekvési program tízéves időszakra szól, és 2002 óta nyújt kereteket az uniós környezetpolitika számára. Elindítása óta számos fellépést történt, és elkezdődött a végrehajtás is. Egyelőre azonban korai volna eredményeket várni az intézkedések többségétől, mivel a végrehjatott intézkedéseknek köszönhető környezeti változások csak lassan válnak láthatóvá, ilyen a környezetpolitika természete.

A hatodik közösségi környezetvédelmi cselekvési program félidős értékelésének két célkitűzése van: (i) annak biztosítása, hogy a hatodik környezetvédelmi cselekvési program hátralévő időszakára (2012-ig) létezik olyan közösségi cselekvési keret, amely a megfelelő környezeti kihívásokkal és prioritásokkal foglalkozik, valamint (ii) annak biztosítása, hogy a hatodik környezetvédelmi cselekvési program hátralévő időszakára a közösségi cselekvési keretre alapuló kezdeményezések a lehető legcélszerűbb és hatékonyabb módon kezeljék a környezeti kihívásokat, az olyan uniós politikákkal és stratégiákkal összhangban, mint a megújult fenntartható fejlődési stratégia és a Bizottság jobb szabályozásra vonatkozó politikája.

A hatásvizsgálat a hatodik környezetvédelmi cselekvési program félidős értékelésének három fő politikai ösztönzőjét vizsgálja. Először is a környezet jelenlegi állapotát. Másodszor azt a politikai kontextust, amelyben az EU környezetpolitikáját ki kell dolgozni. Harmadszor pedig a rejtett problémák meghatározását az eddig elért haladás értékelése alapján.

A környezet jelenlegi helyzetének felmérése azt mutatja, hogy az üvegházhatást okozó gázok globális kibocsátása növekszik, és az éghajlatváltozáshoz kapcsolódó időjárási eseményeknek súlyos gazdasági hatásuk van. A biológiai sokféleség csökkenése továbbra is riasztó iramban folytatódik. A levegőszennyezés évente az európai polgárok százezreinek egészségét károsítja. A talajromlás az egész Unió területén felgyorsult, aminek negatív hatásai vannak az emberi egészségre, az ökoszisztémákra és az éghajlatváltozásra, nem is említve a gazdasági potenciált és az életminőséget. Az EU-ban jelenleg megfigyelhető termelési és fogyasztási minták általában fenntarthatatlanok. A természeti erőforrásokat gyorsabban merítjük ki, mint ahogy azok regenerálódnak. Az EU még igen messze van azon célkitűzésének megvalósításától, hogy szétválassza a gazdasági növekedést és az erőforrás-használatból következő negatív hatásokat: ha az erőforrás-használat mintái változatlanok maradnak, akkor a környezetkárosítás és a természeti erőforrások fenntarthatatlan kiaknázása is ugyanígy folytatódik.

A közösségi környzetvédelmi tevékenység cselekvési keretének szakpolitikai kontextusát többek között meghatározza az EU fenntartható fejlődési stratégiája, a lisszaboni stratégia és a Bizottság jobb szabályozásra vonatkozó politikája. A hatodik környezetvédelmi cselekvési program képezi az alapját az EU fenntartható fejlődési stratégiája környezetvédelmi vetületének, a lisszaboni stratégia pedig lényegesen hozzájárul a fenntartható fejlődés mindenek felett álló célkitűzéséhez, amely elsődlegesen a megnövekedett versenyképességre és gazdasági növekedésre irányuló fellépésekre és intézkedésekre, valamint a munkahelyteremtés fokozására összpontosít. Az Unió fenntartható fejlődési stratégiája szerint „a környezet védelme érdekében javasolt és elfogadott intézkedéseknek összhangban kell lenniük a fenntartható fejlődés gazdasági és szociális dimenzióinak célkitűzéseivel és fordítva”. 2005-ben a Bizottság a jobb szabályozásra vonatkozó 2002-es kezdeményezésére építő közleményt tett közzé „Jobb szabályozás a növekedés és a munkahelyteremtés területén az Európai Unióban” címmel, amely „erősíti azt a tendenciát, hogy a jobb szabályozás növekedéshez és munkahelyteremtéshez vezet, de a környezetvédelmi és társadalmi célok, valamint az állampolgárok és a nemzeti közigazgatás számára a jobb szabályozásban rejlő előnyök figyelembevétele mellett”.

2006. december 18-án az Európai Parlament és a Tanács elfogadta az Európai Közösségnek az Európai Kutatási Térség létrehozásához és az innovációhoz hozzájáruló kutatási, technológiai fejlesztési és demonstrációs tevékenységére vonatkozó hetedik kutatási keretprogramját (7. KP) a 2007–2013 időszakra. A 7. KP értékes kutatásokat fog támogatni, amelyek megerősítik a 6. környezetvédelmi cselekvési program különböző vetületeinek végrehajtását, ideértve az éghajlatváltozást, a természeti és emberi eredetű erőforrásokkal való fenntartható gazdálkodást, a biológiai sokféleséget és a környezetvédelmi technológiákat.

Bár már négy év telt el elfogadása óta, egyelőre túl korai a hatodik környezetvédelmi cselekvési program keretében elfogadott intézkedésektől jelentős eredményeket várni. A hatásvizsgálat konkrétan három rejtett problémára mutat rá, amelyek hátráltathatják a hatodik környezetvédelmi cselekvési program céljai felé tett eredményes és valós haladást a közeljövőben:

- elégtelen szakpolitikai integráció;

- meglévő végrehajtási hiányosságok; valamint

- elégtelen nemzetközi együttműködés.

A hatásvizsgálat a hatodik környezetvédelmi cselekvési program félidős értékelése kapcsán három lehetséges opciót határoz meg:

- a változatlan („szokásos üzletvitel”) forgatókönyv. Ebben az esetben a Bizottság a hatodik környezetvédelmi cselekvési tervet a 2012-ig tartó környezetvédelmi döntéshozatal kereteként megtartaná. Ehhez az opcióhoz nincs szükség módosító jogszabály elfogadására. A Bizottság a hatodik környezetvédelmi cselekvési program fennmaradó időszakára kezdeményezéseket indítana a hatodik környezetvédelmi cselekvési program további végrehajtására. Ezek a kezdeményezések többek között magukban foglalnák a hét tematikus stratégia végrehajtását biztosító intézkedéseket, a Kiotói Jegyzőkönyv szerinti nemzetközi kötelezettségek teljesítését, a Közösség biológiai sokféleségről szóló közleményének végrehajtását, az ipari kibocsátások jogszabályi kereteinek felülvizsgálatát, a REACH-rendelet végrehajtását, valamint a környezetszennyezés integrált megelőzéséről és csökkentéséről szóló irányelv felülvizsgálatát.

- másik lehetőség, hogy a hatodik környezetvédelmi cselekvési program a jövőbeni környezetvédelmi döntéshozatal keretéül szolgálna, de különösen olyan szempontokra összpontosítana, amelyekkel „biztosítja, hogy a környezetvédelmi célkitűzések – amelyeknek a környezetvédelmi eredmények elérésére kell összpontosítaniuk – a rendelkezésre álló leghatékonyabb és legmegfelelőbb eszközökkel teljesüljenek”, a hatodik környezetvédelmi cselekvési program 2. cikkének az (3) bekezdésében előírt módon. Ezen opció megvalósítása esetén a hatodik környezetvédelmi cselekvési program végrehajtását jelenlegi állapotában folytatják, de különös figyelmet szentelnek a fokozott nemzetközi együttműködésre, a szakpolitikai integráció javítására, a jobb szabályozásra vonatkozó alapelvek megerősítésére az új jogszabályok kidolgozása során, valamint a hatályos jogszabályok módosítására; illetve a végrehajtás és információs folyamat javítására; vagy

- a harmadik lehetőség értelmében új közösségi cselekvési keretet dolgoznának ki. Ez az új közösségi cselekvési program a 2012-ig tartó időszakra új keretet biztosítana más kihívások kezelésére mint amelyekkel a hatodik környezetvédelmi cselekvési program foglalkozik. Az EU környezetpolitikai területen indítandó kezdeményezései ezen az új közösségi cselekvési kereten alapulnának.

A hatékonyság, az eredményesség és a koherencia érdekében a Bizottság a második opciót részesíti előnyben.

A monitoring és az értékelés elengedhetetlen eszközök a hatodik környezetvédelmi cselekvési program végrehajtása sikerességének megítéléséhez. A mutatók és értékelések folyamatos és célzott ellenőrzésével és vizsgálatával a Bizottság a jelenleginél teljesebb jelentést fog tenni a hatodik környezetvédelmi cselekvési program végrehajtásának végső értékelése alkalmával, amire a program 2012-es lezárultának közeledtével kerül majd sor.